**CYNGOR TREF YR WYDDGRUG**

**POLISI DIOGELU DATA**

**1 Cyflwyniad**

1.1 Mae cyfrifoldeb ar Gyngor Tref yr Wyddgrug dan Ddeddf Diogelu Data 2018 i ddal, cael, cofnodi, defnyddio a chadw holl ddata personol perthnasol i unigolyn adnabyddadwy mewn ffordd ddiogel a chydgyfrinachol. Mae’r Polisi hwn yn ddatganiad o’r hyn a wna Cyngor y Dref i sicrhau cydymffurfio â’r Ddeddf.

1.2 Mae’r Polisi Diogelu Data’n berthnasol i holl gyflogeion, Cynghorwyr, gwirfoddolwyr, a chontractwyr Cyngor Tref yr Wyddgrug. Mae’r Polisi’n rhoi fframwaith o fewn yr hwn y bydd Cyngor y Dref yn sicrhau cydymffurfio â gofynion y Ddeddf a bydd yn sail i unrhyw drefnau a gweithgareddau gweithredol cysylltiedig â gweithredu’r Ddeddf.

**2 Cefndir**

2.1 Mae Deddf Diogelu Data 2018 yn llywodraethu trin gwybodaeth bersonol sy’n enwi pobl fyw’n uniongyrchol neu’n anuniongyrchol ac mae’n cwmpasu gwybodaeth ar bapur a chyfrifiadurol. Mae’n rhoi peirianwaith drwy’r hwn y gall unigolion sydd â data’n cael eu dal amdanynt (“gwrthrychau’r data”) fod â rhywfaint o reolaeth dros sut gaiff y data eu trin.

2.2 Rhai o brif nodweddion y Ddeddf yw:

* Rhaid trin holl ddata o fewn cwmpas y Ddeddf yn unol â Chwe Egwyddor Diogelu Data (gwelwch Atodiad 1).
* Mae gan bobl sydd â gwybodaeth yn cael ei dal amdanynt (Gwrthrychau’r Data) amrywiol hawliau dan y Ddeddf gan gynnwys hawl i gael gwybod am ba ddata personol sy’n cael eu prosesu, hawl i ofyn am fynediad at y wybodaeth honno, hawl i ofyn bod gwallau neu ddata anghyflawn yn cael eu cywiro, a hawl i gael dileu data personol ac atal neu gyfyngu ar brosesu dan amgylchiadau penodol. Mae gan unigolion hefyd hawl wrthwynebu prosesu ar sail gwneud gwaith er lles y cyhoedd / arfer awdurdod swyddogol (gan gynnwys proffilio), marchnata uniongyrchol (gan gynnwys proffilio); a phrosesu at ddibenion ymchwil ac ystadegau gwyddonol / hanesyddol. Mae hawliau hefyd ynglŷn â phenderfynu awtomataidd (gan gynnwys proffilio) a hygludedd data.
* Rhaid prosesu categorïau arbennig o ddata ar sail gyfreithiol. Mae’r data hyn yn cynnwys gwybodaeth am hil, tarddiad ethnig, argyhoeddiad gwleidyddol, cred grefyddol, aelodaeth undeb llafur, etifeddeg, biometreg (sy’n cael ei defnyddio at ddibenion adnabod), iechyd, bywyd rhywiol a chyfeiriadedd rhywiol.
* Mae Deddf Diogelu Data’n trin data troseddau yn yr un modd â data categorïau arbennig, ac mae’n pennu amodau penodol sy’n rhoi awdurdod cyfreithlon i’w prosesu.
* Mae egwyddor atebolrwydd o reolyddion data i weithredu mesurau technegol a threfnyddol priodol sy’n cynnwys polisïau a gweithdrefnau diogelu data mewnol, hyfforddiant ac ymwybyddiaeth staff o ofynion y Ddeddf, archwiliadau mewnol o weithgareddau prosesu, cynnal dogfennau perthnasol ar weithgareddau prosesu, penodi swyddog diogelu data, a gweithredu mesurau sy’n cyflawni egwyddorion diogelu data o fwriad a diogelu data’n ddiofyn, gan gynnwys lleihau data i’r eithaf, eglurder, a chreu a gwella nodweddion diogelu’n barhaol.
* Caiff asesiadau o effaith diogelu data eu gwneud pan fo hynny’n briodol fel rhan o ddylunio a chynllunio prosiectau, systemau a rhaglenni.
* Rhaid i reolyddion data fod â chontractau ysgrifenedig gyda holl brosesyddion data a sicrhau bod prosesyddion yn cael eu penodi’n unig os ydynt yn gallu rhoi ‘gwarantau digonol’ y bydd gofynion y Ddeddf yn cael eu hateb a hawliau gwrthrychau data’n cael eu gwarchod.
* Rhaid hysbysu toriadau data sy’n debygol o arwain at beryglu hawliau a rhyddid unigolion i Swyddfa’r Comisiynydd Gwybodaeth cyn pen 72 awr ar ôl i’r Cyngor ddod yn ymwybodol o’r toriad. Pan fo toriad yn debygol o arwain at berygl mawr i hawliau a rhyddid unigolion, bydd y Cyngor yn hysbysu’r unigolion dan sylw’n uniongyrchol.
* Y Comisiynydd Gwybodaeth sy’n gyfrifol am reoliad a rhoi rhybuddion i sefydliadau pan nad ydynt yn cydymffurfio â gofynion y Ddeddf. Mae hefyd yn gallu erlyn y rhai sy’n troseddu dan y Ddeddf a rhoi dirwyon.

**3 Datganiad Polisi**

3.1 Mae Cyngor y Dref yn ymroddi i sicrhau bod gwybodaeth bersonol yn cael ei thrin mewn ffordd ddiogel a chydgyfrinachol yn unol â’i rwymedigaethau dan Ddeddf Diogelu Data 2018 a chanllawiau proffesiynol. Bydd Cyngor y Dref yn defnyddio holl ddulliau priodol ac angenrheidiol sydd ganddo i gydymffurfio â Deddf Diogelu Data a chanllawiau cysylltiedig.

**4 Swyddogaethau a Chyfrifoldebau**

***4.1 Swyddog Diogelu Data***

4.1.1 Y Swyddog Diogelu Data yw Paul Russell ac ef mae’n gyfrifol am y gwaith canlynol:

4.1.2 Hysbysu a chynghori Cyngor y Dref, unrhyw brosesydd yng nghyflogaeth Cyngor y Dref fel rheolydd data, ac unrhyw un o gyflogeion Cyngor y Dref sy’n prosesu data personol, o rwymedigaethau’r cyfryw unigolyn dan y ddeddfwriaeth.

4.1.3 Rhoi cyngor ar gynnal asesiadau o effaith diogelu data a’u harolygu:

4.1.4 Cydweithredu gyda Swyddfa’r Comisiynydd Gwybodaeth, gan weithredu fel man cysylltu Swyddfa’r Comisiynydd Gwybodaeth wrth arolygu cydymffurfiad Cyngor y Dref â pholisïau mewn cysylltiad â diogelu data personol a chydymffurfiad Cyngor y Dref â’r ddeddfwriaeth.

4.1.5 Mewn cysylltiad â’r polisïau a grybwyllwyd uchod, mae gwaith y swyddog diogelu data’n cynnwys:

(a) neilltuo cyfrifoldebau dan y polisïau hynny;

(b) tynnu sylw at y polisïau hynny;

(c) hyfforddi staff sy’n ymwneud â gweithrediadau prosesu; a

(d) cynnal archwiliadau gofynnol; dan y polisïau hynny.

4.1.6 Rhaid i Gyngor y Dref roi’r adnoddau angenrheidiol i’r Swyddog Diogelu Data a mynediad at ddata personol a gweithrediadau prosesu er mwyn iddo allu gwneud y gwaith a amlinellwyd uchod a chynnal ei wybodaeth arbenigol o gyfraith ac arferion diogelu data.

***4.2 Cyngor y Dref***

4.2.1 Cyngor y Dref fydd yn gyfrifol am sicrhau bod y sefydliad yn cydymffurfio â’i gyfrifoldebau dan Ddeddf Diogelu Data trwy gadw golwg ar weithgareddau a digwyddiadau trwy adroddiadau’r Swyddog Diogelu Data. Bydd Cyngor y Dref hefyd yn sicrhau bod adnoddau digonol i gynnal y gwaith a amlinellir yn y polisi hwn i sicrhau cydymffurfio â Deddf Diogelu Data.

***4.3 Holl Staff a Chynghorwyr***

4.3.1 Bydd holl staff a Chynghorwyr yn sicrhau:

* bod gwybodaeth bersonol yn cael ei thrin yn gydgyfrinachol yn unol â hwn ac unrhyw bolisïau cysylltiedig;
* bod hawliau gwrthrychau data’n cael eu parchu bob amser;
* y bydd hysbysiadau preifatrwydd ar gael i ddweud wrth unigolion sut mae eu data’n cael eu prosesu;
* bod gwybodaeth bersonol yn cael ei defnyddio’n unig i’r diben dywededig, oni bai fod Gwrthrych y Data’n rhoi caniatâd pendant i ddefnyddio’r wybodaeth i ddiben gwahanol;
* bod gwybodaeth bersonol yn cael ei datgelu’n unig ar sail gaeth bod angen gwybod, i dderbynwyr sydd â hawl i’r wybodaeth honno.
* bod gwybodaeth bersonol sydd mewn rhaglenni, systemau, gyriannau personol neu gyffredin yn cael eu cyrchu’n unig er mwyn cyflawni cyfrifoldebau gwaith;
* bod gwybodaeth bersonol yn cael ei chofnodi’n gywir a’i chadw’n gyfoes.
* bod unrhyw geisiadau mynediad unigolion a/neu geisiadau mewn cysylltiad â hawliau unigolion yn cael eu cyfeirio at y Swyddog Diogelu Data;
* bod toriadau gwirioneddol neu bosibl o Ddeddf Diogelu Data’n cael eu codi gyda’r Swyddog Diogelu Data ar unwaith.

Cyfrifoldeb holl staff a Chynghorwyr yw sicrhau eu bod yn cydymffurfio â gofynion y polisi hwn ac unrhyw bolisïau neu weithdrefnau cysylltiedig.

***4.******4 Contractwyr ac Asiantaethau Cyflogi***

Pan gaiff contractwyr eu defnyddio, dylai’r contractau rhwng Cyngor y Dref a’r rhain gynnwys cymalau gorfodol sicrwydd gwybodaeth i sicrhau bod yr un cod ymddygiad yn rhwymo’r staff contract ag aelodau staff a Chynghorwyr Cyngor y Dref mewn cysylltiad â Deddf Diogelu Data.

***4.5 Gwirfoddolwyr***

 Mae’r un cod ymddygiad yn rhwymo holl wirfoddolwyr ag aelodau staff a Chynghorwyr Cyngor y Dref mewn cysylltiad â Deddf Diogelu Data.

**5 Rheoli Cofnodion**

5.1 Mae arferion da rheoli cofnodion yn ganolog wrth sicrhau bod Cyngor y Dref yn gallu cyflawni ei ymrwymiadau i roi gwybodaeth, a’i chadw, mewn ffordd amserol ac effeithiol er mwyn ateb gofynion y Ddeddf. Dylid cadw a gwared holl gofnodion yn unol ag amserlen gadw Cyngor y Dref.

**6 Caniatâd**

6.1 Bydd Cyngor y Dref yn cymryd holl gamau rhesymol i sicrhau bod defnyddwyr gwasanaethau, aelodau’r staff, gwirfoddolwyr, a chontractwyr yn cael clywed pam fod Cyngor y Dref angen gwybodaeth ganddynt, sut fydd y wybodaeth honno’n cael ei defnyddio a gyda phwy y caiff ei rhannu. Fel hyn bydd gwrthrychau’r data’n gallu rhoi caniatâd deallus pendant i Gyngor y Dref drin eu data pan fo caniatâd yn sail gyfreithiol prosesu.

6.2 Os bydd Cyngor y Dref eisiau defnyddio data personol at unrhyw ddiben heblaw hynny a bennwyd pan gafwyd nhw’n wreiddiol, dylid cael caniatâd pendant gwrthrych y data cyn defnyddio’r data yn y ffordd newydd oni bai, fel eithriad, bod defnydd o’r fath yn unol â darpariaethau eraill y Ddeddf.

6.3 Os bydd Cyngor y Dref eisiau rhannu data personol gyda neb heblaw’r derbynwyr hynny a bennwyd ar yr adeg y cafwyd y data’n wreiddiol, dylid cael caniatâd pendant gwrthrych y data cyn rhannu’r data hynny, a gallai peidio â gwneud hynny beri toriad cydgyfrinachedd.

1. **Cywirdeb ac Ansawdd Data**

7.1 Bydd Cyngor y Dref yn sicrhau bod holl gamau rhesymol yn cael eu cymryd i gadarnhau dilysrwydd gwybodaeth bersonol yn uniongyrchol gyda gwrthrych y data.

7.2 Rhaid i holl aelodau’r staff a Chynghorwyr sicrhau bod gwybodaeth bersonol defnyddwyr gwasanaethau’n cael ei gwirio a’i chadw’n gywir a chyfoes yn rheolaidd, er enghraifft, trwy ei chadarnhau gyda defnyddwyr gwasanaethau pan fyddant yn mynychu apwyntiadau er mwyn gallu dilysu’r wybodaeth.

7.3 Pan fydd y cyhoedd yn arfer eu hawl i’w data gael eu dileu, cywiro neu gyfyngu, neu os byddant yn gwrthwynebu prosesu eu data, rhaid hysbysu’r Swyddog Diogelu Data a dilyn y trefnau priodol.

**8 Asesiadau o Effaith Diogelu Data**

8.1 Proses yw asesiad o effaith diogelu data sy’n cynorthwyo asesu peryglon preifatrwydd unigolion wrth gasglu, defnyddio a datgelu gwybodaeth. Rhaid eu gwneud yng nghyfnodau cynnar prosiectau a’u gwneud yn rhan o broses benderfynu Cyngor y Dref.

1. **Darparwyr**

9.1 Rhaid i Gyngor y Dref fod â chontractau ysgrifenedig gyda holl gyflenwyr sy’n prosesu data personol ar ran Cyngor y Dref fel “prosesyddion data”. Bydd Cyngor y Dref yn sicrhau bod prosesyddion yn cael eu penodi’n unig os ydynt yn gallu rhoi ‘gwarantau digonol’ drwy’r broses gaffael y bydd gofynion y Ddeddf yn cael eu hateb a hawliau gwrthrychau data’n cael eu gwarchod.

**10** **Cwynion**

10.1 Bydd unrhyw fynegiant o anfodlonrwydd ceisydd o ran trin gwybodaeth bersonol gan Gyngor y Dref yn cael ei drin fel cwyn, a’i drafod dan brosesau cwyno Cyngor y Dref. Bydd y Swyddog Diogelu Data’n ymwneud ag ymateb i’r gŵyn.

10.2 Os bydd yr achwynydd yn dal yn anfodlon ar ganlyniad y gŵyn i’r Cyngor, mae modd cwyno i Swyddfa’r Comisiynydd Gwybodaeth a fydd yna’n ymchwilio i’r gŵyn ac yn gweithredu pan fo angen.

1. **Diogelwch a Chydgyfrinachedd**

11.1 Rhaid i holl staff a Chynghorwyr sicrhau bod gwybodaeth berthnasol i unigolion adnabyddadwy’n cael ei chadw’n ddiogel a chydgyfrinachol bob amser. Bydd Cyngor y Dref yn sicrhau bod ei ddaliadau o ddata personol yn cael eu diogelu’n briodol rhag colled neu lygru a bod dim datgeliadau diawdurdod o ddata personol yn cael eu gwneud.

11.2 Bydd Cyngor y Dref yn sicrhau na chaiff gwybodaeth ei throsglwyddo i wledydd oddi allan i Ardal Economaidd Ewrop (EEA) oni bai fod gan y wlad honno amddiffyniad digonol ar gyfer diogelwch a chydgyfrinachedd gwybodaeth a gadarnhawyd gan y Comisiynydd Gwybodaeth.

1. **Hawliau Gwrthrychau Data**

12.1 Dylai unigolion sydd eisiau gofyn am eu gwybodaeth fel cais mynediad yr unigolyn gysylltu â Chyngor y Dref, a fydd yn trefnu prosesu’r wybodaeth yn unol â Deddf Diogelu Data. Mae rhagor o wybodaeth am hyn i’w chael mewn dogfen ar wahân, *Sut i gael mynediad at eich cofnodion.*

12.2 Dylai unigolion hefyd wneud ceisiadau’n ysgrifenedig i Gyngor y Dref os dymunant arfer eu hawliau eraill dan y ddeddfwriaeth.

**ATODIAD 1**

**EGWYDDORION DIOGELU DATA**

**Yr Egwyddor Gyntaf**

prosesu’n gyfreithlon, yn deg ac mewn ffordd agored mewn cysylltiad ag unigolion;

**Yr Ail Egwyddor**

casglu at ddibenion penodedig, pendant a chyfreithlon a heb brosesu ychwanegol mewn ffordd sy’n anghydnaws â’r dibenion hynny; ni fydd prosesu ychwanegol at ddibenion archifo at ddibenion lles y cyhoedd, ymchwil wyddonol neu hanesyddol neu ddibenion ystadegol yn cael ei ystyried yn anghydnaws â’r dibenion gwreiddiol;

**Y Drydedd Egwyddor**

digonol, perthnasol a chyfyngedig i’r hyn sy’n angenrheidiol mewn cysylltiad â dibenion prosesu;

**Y Bedwaredd Egwyddor**

cywir a, lle bo angen, cadw’n gyfoes; rhaid cymryd pob cam rhesymol i sicrhau dileu neu gywiro data personol sy’n anghywir, gyda golwg ar ddibenion eu prosesu, ar unwaith;

**Y Bumed Egwyddor**

cadw ar ffurf sy’n caniatáu adnabod gwrthrychau data am ddim hwy nag sydd angen at ddibenion prosesu’r data personol; mae modd cadw data personol am gyfnodau hwy i’r graddau y bydd y data personol yn cael eu prosesu’n unig at ddibenion archifo er lles y cyhoedd, dibenion ymchwil wyddonol neu hanesyddol neu ddibenion ystadegol yn amodol ar weithredu mesurau technegol a threfnyddol priodol gofynnol RhDDC er mwyn gwarchod hawliau a rhyddid unigolion;

**Y Chweched Egwyddor**

prosesu mewn ffordd sy’n sicrhau diogelwch priodol y data personol, gan gynnwys amddiffyniad rhag prosesu diawdurdod neu anghyfreithlon a rhag colli, dinistrio neu ddifrodi damweiniol, trwy ddefnyddio mesurau technegol neu drefnyddol priodol.